Ma kry seun se lyk ná rowers in Rietondale toeslaan | Netwerk24
Deur Meghan Lawrence 10 Oktober 2019 09:43
“Sy ma het sy liggaam in die gang van hul huis gekry nadat sy van die werk af by die huis aangekom het. Daar was wonde aan sy kop en liggaam.”
Kapt. Anton Breedt, polisiewoordvoerder, verduidelik dit is hoe ’n 64-jarige ma Dinsdag omstreeks 18:40 op die lyk van haar 32-jarige seun in hul huis in Rietondale, Pretoria, afgekom het.
Edwin Miller het wonde aan sy bolyf gehad.
“Die nadoodse ondersoek moet nog gedoen word, maar dit blyk dat hy met ’n skerp voorwerp gesteek is,” sê Breedt.
Hy sê die agterdeur van die huis was oopgebreek.
“Kontant, juweliersware en ’n skootrekenaar word op die oomblik vermis. Die polisie ondersoek ’n saak van moord en huisbraak,” sê Breedt.
Hy sê niemand is nog in verband met die voorval in hegtenis geneem nie en het ’n beroep op mense gedoen om die polisie se noodnommer 10111 te bel, as hulle enige inligting oor die voorval het.
Meer oor: Pretoria | Huisroof | Moord | Inbraak | Misdaad